  Анжелика Тихонова корреспондент «Тотальной диктантэ» пыриськисьёслэн лыдзы 2017-тӥ арын Ижкарын 300–400 адямилы тросгес луиз. Шонер гожъяськыны быгатэмзэс эскерыны мылкыд каризы карын улӥсь 2 сюрслэсь ятыр адямиос. Со сярысь иворъёсъя «Удмуртия» агентстволы веразы ужрадэз радъясьёс. Туэ элькунлэн шоркараз диктант гожтыны 50-лэсь трос интыос ужазы. Огаз соос пӧлысь — элькунысь Лулпушлыко но лул-сюлэм утето дышетонъя колледжын — нырысьсэ нимаз инты радъязы ӧжыт быгатонлыкъем адямиослы. Озьыен, Ижкар, Новосибирск но Уфа бӧрсьы куинетӥ кар луиз, кытын сӧсыр адямиос диктант гожтыны луонлык басьтӥзы. Партаос сьӧры пуксьылӥзы элькунысь тодмо адямиос но — Ижкарысь М.Т. Калашников нимо техникая кун университетлэн ректорез Валерий Грахов, «Брангуртысь песянайёс» коллективе пыриськисьёс. «Брангуртысь песянайёс» «Тотальной диктант» гожтӥзы Ижкарын Диктантлы йылпумъянъёс ӧз на лэсьтэ — ужъёсты эскеро, сканер пыр потто но Новосибирске келяло. Но радъясьёс али ик верало ини «вить» басьтӥсьёс, кылем арен ӵошатыса, тросгес шуыса. Тодэ вайытом, 2016-тӥ арын 1 сюрс 968 гожтӥсьёс пӧлысь кык гинэ адями «витьлы» гожтыны быгатӥз. Вераны кулэ, текстлэн авторез луиз гожъясь Леонид Юзефович. Текстсэ со куинь каръёслы но куинь шуръёслы сӥзиз: Пермьлы но Камалы, Улан-Удэлы но Селенгалы, Санкт-Петербурглы но Невалы. Ижкарысь калыклы Бурятилэн шоркарезлы сӥзем люкетсэ ӵектӥзы. Тодэ вайытом, 8-тӥ оштолэзе ик удмурт кылын диктант но гожтӥзы. Солэсь текстсэ биологи тодосъя доктор Виктор Туганаев малпаз. Удмурт кун университетэ «Бадӟым удмурт диктант» гожтыны 36 адями люкаськиз. Со сяна, мылкыд карисьёс «Мынам Удмуртие» радиолэсь меӵак эфирзэ кылзыса гожтыны быгатӥзы на. Соослэсь ужъёссэс 17-тӥ оштолэзёзь кутозы, нош огъя йылпумъянъёс 3-тӥ куартолэзе лэсьтэмын луозы.  Тегъёс: Ижкар Удмуртия Мерлык Брангуртпесянайёс ӟучкыл  